
[bookmark: _Hlk124940091]Valsts sabiedrībai ar ierobežotu atbildību
„Latvijas Nacionālais teātris”

[bookmark: _Hlk102995348]Par valsts kapitāla daļu turētāja mērķiem un gaidām valsts sabiedrībā ar ierobežotu atbildību „Latvijas Nacionālais teātris” 2025.-2028. gadā

1. Ievads

Kultūras ministrija kā valsts sabiedrības ar ierobežotu atbildību „Latvijas Nacionālais teātris” (turpmāk – Kapitālsabiedrība) kapitāla daļu turētāja šajā vēstulē izsaka gaidas attiecībā uz Kapitālsabiedrības darbības virzieniem, prioritātēm un sasniedzamajiem mērķiem vidēja termiņa darbības stratēģijas 2025.–2028. gada periodam.
Saskaņā ar Publiskas personas kapitāla daļu un kapitālsabiedrību pārvaldības likuma (turpmāk – Likums) 57. panta pirmo un otro daļu kapitālsabiedrība izstrādā vidēja termiņa darbības stratēģiju, kuru apstiprina dalībnieku sapulce. Kapitālsabiedrībai pašreiz nav izstrādāta un apstiprināta vidēja termiņa darbības stratēģija. 
[bookmark: _Hlk147440266]Sagatavojot jauno vidēja termiņa darbības stratēģiju, Kapitālsabiedrībai nepieciešams ievērot Publiskas personas kapitāla daļu un kapitālsabiedrību pārvaldības likuma 57. pantā un Pārresoru koordinācijas centra (Valsts kancelejas Pārresoru koordinācijas departaments[footnoteRef:2]) 2022. gada 17. jūnija vadlīniju Nr. 1.2‑23/2/1 „Valsts kapitālsabiedrību vidēja termiņa darbības stratēģijas izstrādes vadlīnijas” noteiktās prasības. Atbilstoši Ministru kabineta 2021. gada 16. novembra sēdes protokollēmuma (prot. Nr. 75 39. §) „Informatīvais ziņojums „Par inovāciju veicināšanu un pētniecības un attīstības mērķu noteikšanu valsts kapitālsabiedrībās”” 7. punktam valsts kapitāla daļu turētājiem dots uzdevums pirms vidēja termiņa darbības stratēģijas izstrādāšanas precizēt valsts kapitālsabiedrībām sasniedzamos mērķus un izmantojamos instrumentus valsts kapitāla daļu turētāja gaidu vēstulē. Atbilstoši Likuma 24.2 panta pirmajā daļā noteiktajam gaidu vēstule detalizē kapitālsabiedrības attīstības virzienus, vispārējos stratēģiskos, finanšu un nefinanšu mērķus, kā arī sniedz skaidrojumu par publiskas personas iecerēm, ko tā noteiktā periodā vēlas īstenot ar līdzdalību kapitālsabiedrībā. Valsts kapitāla daļu turētājs 2025. gada 12. februārī ir saņēmis koordinācijas institūcijas atzinumu Nr. 7.8.5./2024-DOC-2603-430 „Par VSIA „Latvijas Nacionālais teātris” valsts kapitāla daļu turētāja gaidu vēstules projekta iesniegšanu” (reģistrēts Kultūras ministrijā 12.02.2025., Nr. 2.4-1/674), kurā sniegts vērtējums par gaidu vēstules satura atbilstību Likuma 24.2 panta trešajai daļai. [2:   Koordinācijas institūcijas funkcijas līdz 2023. gada 28. februārim, pamatojoties uz Ministru kabineta 2011. gada 19. oktobra noteikumiem Nr. 815 „Pārresoru koordinācijas centra nolikums”, veica Pārresoru koordinācijas centrs. Saskaņā ar Ministru kabineta 2022. gada 15. novembra rīkojuma Nr. 808 „Par Pārresoru koordinācijas centra likvidāciju” 2. punktu ar 2023. gada 1. martu Valsts kanceleja ir Pārresoru koordinācijas centra funkciju, pārvaldes uzdevumu, tiesību, saistību, prasību, informācijas sistēmu, mantas, finanšu līdzekļu, lietvedības un arhīva pārņēmēja.] 


2. Kapitālsabiedrības vispārējais stratēģiskais mērķis

Atbilstoši Ministru kabineta 2022. gada 13. septembra rīkojuma Nr. 610 „Par valsts līdzdalības saglabāšanu valsts sabiedrībā ar ierobežotu atbildību „Latvijas Nacionālais teātris”” 2. punktam Kapitālsabiedrības vispārējais stratēģiskais mērķis ir saglabāt, attīstīt un popularizēt nacionālo un pasaules kultūras mantojumu teātra mākslas jomā, ar teātra repertuārpolitiku veicinot latviešu oriģināldramaturģijas attīstību un nodrošinot jaunu nacionālo vērtību radīšanu, kā arī nodrošināt teātra mākslas pieejamību sabiedrībai.
Kapitālsabiedrības darbība ir orientēta uz nacionālo vērtību saglabāšanu, attīstību un popularizēšanu, veicinot latviešu oriģināldramaturģijas izaugsmi. Tādēļ tai ir ļoti nozīmīga loma latviešu valodas un latviskās kultūrtelpas stiprināšanā, kas ir pamats nacionālās un valstiskās piederības veidošanā. Tajā pašā laikā ir svarīgi uzsvērt, ka Kapitālsabiedrība nenodarbojas tikai ar nacionālu vērtību kopšanu, bet pievēršas arī pasaules literatūrai, piesaistot atzītus viesrežisorus, lai nodrošinātu Kapitālsabiedrības ilgtspējīgu izaugsmi. Kapitālsabiedrības misija ir būt par nacionālas nozīmes kultūras un mākslas centru, kura uzdevums ir iepazīstināt pēc iespējas plašāku sabiedrības daļu ar teātra mākslas un kultūras norisēm un aktualitātēm, akcentējot nacionālās vērtības.
Kapitālsabiedrības fokuss uz nacionālās dramaturģijas un skatuves mākslas attīstību tiešā veidā sasaucas ar Saliedētas un pilsoniski aktīvas sabiedrības pamatnostādnēm 2021.–2027. gadam (apstiprinātas ar Ministru kabineta 2021. gada 5. februāra rīkojumu Nr. 72), kurās latviešu valodas un kultūrtelpas saglabāšana un nostiprināšana ir izcelta kā Latvijas ilgtermiņa attīstības prioritāte. Vienlaikus Kapitālsabiedrības darbība ir cieši saistīta ar Kultūrpolitikas pamatnostādņu 2022.–2027.gadam „Kultūrvalsts” (apstiprinātas ar Ministru kabineta 2022. gada 1. marta rīkojumu Nr. 143) (turpmāk – Kultūrpolitikas pamatnostādnes) 1. rīcības virziena „Kultūras piedāvājuma pieejamība sabiedrībai” īstenošanu, un konkrēti, ar specifiskas mērķauditorijas kultūras vajadzību apmierināšanu un auditorijas paplašināšanu, vienlaikus veicinot kultūras piedāvājuma popularizāciju. 
Kapitālsabiedrības trīs spēles laukumi – Lielā zāle, Jaunā zāle un Aktieru zāle – nodrošina iespējas veidot lielformāta izrādes un kameriestudējumus. Pastāvīgais aktieru ansamblis, lielais iestudējumu skaits un regularitāte ļauj sagatavot daudzveidīgu teātra piedāvājumu dažādām auditorijas grupām. Par teātra sabiedrisko nepieciešamību un ilgtspēju liecina 105 gadu nepārtrauktā darbība, uzrādot augstus mākslinieciskos rezultātus. 
Kapitālsabiedrībai ir jādomā par jaunas auditorijas piesaistīšanu, iekļaujoties Kultūrpolitikas pamatnostādņu 5. rīcības virziena „Kultūra un izglītība” 5.5. uzdevuma „Sniegt ieguldījumu vispārējās izglītības procesā kultūras izpratnes un pašizpausmes mākslā attīstīšanai (NAP2027 [153])” izpildē, tostarp aktīvi iesaistīties kultūrizglītības programmas „Latvijas skolas soma” īstenošanā.
Ņemot vērā Latvijas Nacionālā attīstības plāna 2021.–2027. gadam (apstiprināts Saeimā 2020. gada 2. jūlijā) prioritāti „Kultūra un sports aktīvai un pilnvērtīgai dzīvei”, kurā definēts, ka „kultūrai ir vadošā loma cilvēka intelektuālās attīstības un personības izaugsmes ceļā, tā palīdz veidot dažādas prasmes radošās darbības attīstībai, veicina ne tikai personiskās, bet arī reģionālās, nacionālās identitātes un piederības izjūtu”, kā arī prioritātes mērķi: „ikvienam pieejams dinamisks kultūras un sporta pakalpojumu klāsts, kas ļauj attīstīt talantus un veidot spēcīgu Latvijas tēlu pasaulē”, teātra mākslā ir izvirzāmas šādas funkcijas:
1. mākslinieciskā pašvērtība, kas saistīta ar teātra kā suverēna mākslas žanra iekšējās attīstības likumiem atbilstoši laikmeta estētiskajām tendencēm un izcilām režijas, scenogrāfijas, aktieru u.c. mākslinieku radošajām personībām;
2. Latvijas piederības sajūtu stiprinoša funkcija, jo teātris ir populārs un enerģētiski iedarbīgs medijs, kas uzrunā tūkstošiem skatītāju, paužot noteiktas idejas, turklāt teātris, kaut arī tā daudzveidība ir pieaugusi, joprojām ir cieši saistīts ar dzimtās valodas lietojumu;
3. sociālā funkcija, kas ietver sevī izklaides, komunikatīvo, sabiedrības integrācijas u.c. sociālo sfēru raksturojošus lielumus, nodrošinot kvalitatīvu atpūtu brīvajā laikā, piedāvājot klātbūtnes un līdzdalības iespēju iekļauties noteiktā sociālā grupā;
4. izglītojošā funkcija, kas caur daudzveidīga rakstura izrādēm, performancēm un teatrālām akcijām rosina sabiedrību domāt par aktuāliem jautājumiem, ētiskām un estētiskām vērtībām.
Visas šīs četras teātra funkcijas, to pilnvērtīga un sabalansēta līdzāspastāvēšana ir būtiska teātra mākslas attīstībai, lai Latvija būtu līdzvērtīga pārējām Eiropas valstīm ar pilnasinīgu nacionālās kultūras dzīvi.

3. [bookmark: _Hlk125119554][bookmark: _Hlk125119805]Kapitālsabiedrības pamatdarbības veidi

Izpildītājmāksla (90.20)
Atbilstoši NACE koda klases aprakstā iekļautajam, sagaidāms, ka vidēja termiņa darbības stratēģijas periodā Kapitālsabiedrība, izmantojot māksliniecisko ansambli, rada mākslinieciski augstvērtīgus teātra iestudējumus.

Mākslas iestāžu un objektu darbība (90.31)
Atbilstoši NACE koda klases aprakstā iekļautajam, sagaidāms, ka vidēja termiņa darbības stratēģijas periodā Kapitālsabiedrība organizē mākslinieciski augstvērtīgus teātra iestudējumus un nodrošina to pieejamību plašai auditorijai.

4. Kapitālsabiedrības attīstības vai brieduma līmenis

[bookmark: _Hlk127529728]Kapitālsabiedrība ir viens no Latvijas valstiskuma simboliem. 1919. gadā ar izglītības ministra Jāņa Akuratera rīkojumu tika nodibināts Nacionālais teātris kā valsts teātris. Ar politiskās varas maiņu valstī mainījās arī teātra nosaukums, līdz 1988. gadā atguva Nacionālā teātra nosaukumu. Saskaņā ar Ministru kabineta 2005. gada 4. augusta rīkojumu Nr. 515 „Par valsts sabiedrības ar ierobežotu atbildību „Latvijas Nacionālais teātris” izveidi” tika noteikts līdz 2005. gada 1. decembrim pārveidot Kultūras ministrijas padotībā esošo valsts budžeta iestādi Latvijas Nacionālo teātri par Kapitālsabiedrību. Tā kā Kapitālsabiedrība sekmīgi darbojas vairāk kā simts gadus, nepārtraukti nodrošinot repertuāra žanrisko daudzveidību un stabilu izrāžu kvalitāti, ir uzskatāms, ka Kapitālsabiedrība atrodas tās brieduma fāzē.

5. Padomes esamība vai ieplānota tās izveide

Kapitālsabiedrībā nav plānots izveidot padomi, jo iepriekšējā pārskata gadā Kapitālsabiedrības rādītāji neatbilst Likuma 78. panta otrajā un trešajā daļā norādītajiem kritērijiem. Tā kā kapitālsabiedrībā nav izveidota padome, atbilstoši Likuma 66. panta trešajai daļai dalībnieku sapulce pilda padomes uzdevumus.

6. Kapitālsabiedrības klasifikācija 

Latvijā dominējošais teātra modelis paredz mākslinieciskās darbības nodrošinājumu pastāvīgos spēles laukumos, kas nozīmē, ka teātra kolektīvs un tā apsaimniekotā ēka ir uztverams kā vienots veselums. Atbilstoši tirgus datiem šis ir uzskatāms arī par veiksmīgāko un ekonomiski izdevīgāko darbības modeli, jo vairums izrāžu Latvijā (497 no 668) iestudējuši teātri, kuriem ir savas telpas. No resursu apguves viedokļa teātri ar vairākiem vienā ēkā izvietotiem spēles laukumiem vai aktieru ansambļiem spēj labāk saplānot māksliniecisko darbību, veidojot vienmērīgu darbinieku noslodzi. Kapitālsabiedrības rīcībā šobrīd ir trīs stacionārie spēles laukumi un atbilstošs mākslinieciskais un tehniskais personāls šī resursa pilnvērtīgai izmantošanai. Kapitālsabiedrībai ir pieejams arī izrāžu sagatavošanai nepieciešamais personāls un tehniskais nodrošinājums, kas ilgtermiņā būtiski samazina jauniestudējumu izmaksas. Kapitālsabiedrības uzdevums ir nodrošināt radošo daudzveidību, maksimāli efektīvi izmantojot teātra rīcībā esošos resursus. 
[bookmark: _Hlk125120084]Vietējā pakalpojumu tirgū (ar to saprotot Rīgu un Rīgas reģionu) regulāru darbību veic vēl četras valsts kapitālsabiedrības: valsts sabiedrība ar ierobežotu atbildību „Jaunais Rīgas teātris”, valsts sabiedrība ar ierobežotu atbildību „Dailes teātris”, valsts sabiedrība ar ierobežotu atbildību „Mihaila Čehova Rīgas Krievu teātris” un valsts sabiedrība ar ierobežotu atbildību „Latvijas Leļļu teātris”, no kurām divas – valsts sabiedrība ar ierobežotu atbildību „Dailes teātris” un valsts sabiedrība ar ierobežotu atbildību „Jaunais Rīgas teātris” – piedāvā formas un žanru ziņā līdzvērtīgu repertuāru. Visām šīm kapitālsabiedrībām ir pieejami vairāki spēles laukumi ar dažādu skatītāju ietilpību, kas dod iespēju veidot gan lielformāta izrādes, gan kameriestudējumus. Vietējo pakalpojumu tirgu veido arī viesizrāžu piedāvājums, ko nodrošina Latvijas reģionālie teātri, kā arī aktīvi darbojas nevalstiskie teātri, kas skatītājiem piedāvā mazās formas iestudējumus. Kopumā vietējais pakalpojumu tirgus ir uzskatāms par ļoti piesātinātu, kas paaugstina konkurenci un labvēlīgi ietekmē produktu attīstību, veicinot to kvalitātes celšanos.
Atbilstoši Likuma 24.1 panta pirmās daļas 3. punktam atkarībā no finansējuma avotiem Kapitālsabiedrība uzskatāma par no publiskas personas atkarīgu komerciālu publiskas personas kapitālsabiedrību.
Kultūras ministrija, izvērtējot Kapitālsabiedrības pašu ieņēmumu īpatsvaru pret kopējiem ieņēmumiem, sagaida, ka Kapitālsabiedrības pašu ieņēmumu īpatsvars no 38 % pieaugs uz 45 %, tādējādi tuvojoties pirmspandēmijas līmenim.

7. Kapitālsabiedrības sagaidāmā attīstība katrā no pamatdarbības jomām, lielie investīciju projekti, darbība vietējā un starptautiskos tirgos

Kapitālsabiedrības izpildītājmāksla, kas ir uzskatāma par galveno pamatdarbības veidu, arī turpmāk primāri ir orientējama uz nacionālo vērtību saglabāšanu, attīstību un popularizēšanu, nodrošinot Latvijas iedzīvotājiem, tostarp bērnu un jauniešu auditorijai, kvalitatīvas atpūtas un kultūrizglītības iespējas. Lai celtu māksliniecisko kvalitāti un dažādotu repertuāru, Kapitālsabiedrībai jāturpina piesaistīt labāko Latvijas un starptautisku atzinību guvušu māksliniecisko personālu – režisorus, scenogrāfus, gaismu māksliniekus, kostīmu māksliniekus, komponistus. Plānojot papildu personāla piesaisti, Kapitālsabiedrībai primāri ir maksimāli efektīvi jāizmanto tās rīcībā esošie cilvēkresursi, nodrošinot tiem līdzsvarotu noslodzi, profesionālo attīstību un izaugsmi, kā arī konkurētspējīgu atalgojumu.
Teātra darbībai nepieciešamās telpas – ēku Kronvalda bulvārī 2, Rīgā, kopā ar zemi Kapitālsabiedrība nomā no Rīgas valstspilsētas pašvaldības Īpašuma departamenta. 1902. gadā celtā ēka Kronvalda bulvārī 2, Rīgā, ir valsts nozīmes kultūras piemineklis.
Sagaidāms, ka Kapitālsabiedrība, īstenojot tai deleģētos valsts pārvaldes uzdevumus, sekmīgi konkurēs ar citiem tirgus dalībniekiem.
Stratēģijas periodā lieli investīciju projekti nav plānoti un Kapitālsabiedrībai netiek uzdots ņemt finanšu aizņēmumus vai veikt lielus investīciju projektus.

8. Kultūras ministrijas finanšu gaidas

Tā kā Kapitālsabiedrības darbības primārais mērķis ir tai deleģēto valsts pārvaldes uzdevumu veikšana atbilstoši Kultūras institūciju likuma 23. panta otrajai daļai, Kapitālsabiedrības uzdevums ir veikt savu darbību, nodrošinot racionālu finanšu līdzekļu izlietošanu plānotā budžeta ietvaros. Kapitālsabiedrības uzdevums ir strādāt bez zaudējumiem. Saskaņā ar likuma „Par valsts budžetu 2025. gadam un budžeta ietvaru 2025., 2026. un 2027. gadam” 24. pantu minimālā prognozējamā peļņas daļa, kas izmaksājama dividendēs, un dividendēs izmaksājamā peļņas daļa valsts kapitālsabiedrībām, publiski privātajām kapitālsabiedrībām un publiskas personas kontrolētām kapitālsabiedrībām, kurās valsts ir dalībnieks (akcionārs), 2025. gadā (par 2024. pārskata gadu), 2026. gadā (par 2025. pārskata gadu) un 2027. gadā (par 2026. pārskata gadu) ir 70 % no kapitālsabiedrības pārskata gada peļņas. Pārējā vidēja termiņa darbības stratēģijas darbības periodā, ja normatīvie akti nenoteic citādi, gūtās peļņas gadījumā tā jānovirza deleģēto valsts pārvaldes uzdevumu kultūras jomā īstenošanai vai Kapitālsabiedrības materiāli tehniskās bāzes uzlabošanai, atbilstoši to nosakot Kapitālsabiedrības vidēja termiņa darbības stratēģijā.
Nākamajam darbības periodam vidēja termiņa darbības stratēģijā izvirzāmi 1. tabulā ietvertie Kapitālsabiedrības finanšu mērķi:
1. tabula
	Mērķis
	Mērķa vērtība
	Sasniegšanas termiņš

	Pašu kapitāla rentabilitāte, %
	>3
	līdz 2028. gada beigām

	Kopējā likviditāte
	ne mazāk kā 1 un ne vairāk kā 2
	katru gadu

	Naudas plūsma
	pozitīva
	katru gadu

	Pašu ieņēmumu* īpatsvars pret kopējiem ieņēmumiem**
	45 %
	līdz 2028. gada beigām


* Pašu ieņēmumi ietver pašu ieņēmumus no saimnieciskās darbības.
** Kopējie ieņēmumi ietver visus ieņēmumus kopā, ieskaitot dotācijas, grantus, ziedojumus, balvas un tamlīdzīgu publisko finansējumu.

Kultūras ministrija sagaida, ka vidēja termiņa darbības stratēģijā tiks noteikti konkrēti mērķi euro izteiksmē katram gadam pašu ieņēmumiem, tai skaitā biļešu ieņēmumiem.

9. Kultūras ministrijas nefinanšu gaidas

2024. gada 4. janvārī Kultūras ministrija un Kapitālsabiedrība noslēdza līdzdarbības līgumu Nr. 2.5-8-9 „Par atsevišķu valsts pārvaldes uzdevumu deleģēšanu kultūras jomā” ar mērķi veicināt latviešu oriģināldramaturģijas attīstību un jaunu nacionālo vērtību radīšanu teātra mākslas jomā, izmantojot  nacionālo un pasaules kultūras mantojumu un nodrošinot profesionālās teātra mākslas pieejamību plašai Latvijas sabiedrībai.
Kultūras ministrija sagaida, ka arī nākamajā stratēģijas darbības periodā Kapitālsabiedrības darbība ir vērsta uz daudzveidīgu un kvalitatīvu teātra izrāžu veidošanu, nākamajā stratēģijas darbības periodā sasniedzot 2. tabulā ietvertos rādītājus: 
2. tabula
	Mērķis
	Ne mazāk kā
	Stratēģijas perioda beigās sasniedzamais rādītājs

	Kopējais jauniestudējumu skaits gadā, 
	10 
no tiem 1 bērniem un jauniešiem un 4 latviešu oriģināldramaturģijas jauniestudējumi
	12,
no tiem 1 bērniem un jauniešiem un 5 latviešu oriģināldramaturģijas jauniestudējumi

	Izrāžu skaits gadā
	345
no tiem 30 bērnu un jauniešu auditorijai 
un 6 ārpus pastāvīgās atrašanās vietas
	360
no tiem 50 bērnu un jauniešu auditorijai 
un 12 ārpus pastāvīgās atrašanās vietas

	Apmeklējumu skaits gadā 
	100 000
no tiem 14 000 maznodrošinātu sociālo grupu pārstāvjiem biļetes par pazeminātām cenām, un
9 000 bērnu un jauniešu auditorija
	125 000
no tiem 20 000 maznodrošinātu sociālo grupu pārstāvjiem biļetes par pazeminātām cenām, un
12 000 bērnu un jauniešu auditorija



Ilgstošu periodu Kapitālsabiedrībai skatītāju zāļu procentuālā piepildītība bija ļoti augsta – 95 % no to maksimālās kapacitātes. Būtisku kritumu rezultatīvajos radītājos radīja Covid-19 izraisītās pandēmijas noteiktie epidemioloģiskie ierobežojumi un tam sekojošā ekonomiskā krīze, kas liedza Kapitālsabiedrībai pilnvērtīgi darboties un gūt ienākumus. Nākamajā plānošanas periodā Kapitālsabiedrībai sava darbība ir jāorientē tā, lai maksimāli sekmētu zāles piepildījumu un atgrieztos pie 90 % zāles piepildītības. Kultūras ministrija sagaida, ka vidēja termiņa darbības stratēģijā tiks noteikti konkrēti sasniedzamie mērķi skaitliskā izteiksmē katram gadam.

10. No nozaru politikas dokumentiem uz kapitālsabiedrību attiecināmie horizontālo politiku mērķi

Viens no Kapitālsabiedrībai nosakāmajiem mērķiem ir energoresursu racionāla izmantošana, enerģijas patēriņa samazināšana un energoefektivitātes uzlabošana, to panākot gan ar ikdienas ieradumu maiņu, gan veicot ieguldījumus materiāli tehniskajā bāzē, darba procesā maksimāli pārejot uz LED tipa apgaismes ķermeņu un augstākas energotaupības klases ierīču lietošanu. Kultūras ministrija Kapitālsabiedrības valdei rekomendē veikt elektroenerģijas patēriņa auditu, lai saņemtu ieteikumus energoefektivitātes uzlabošanai.
Kapitālsabiedrības valdei nepieciešams regulāri pārskatīt izmaksu pozīcijas, iespējami optimizējot resursu patēriņa paradumus, kā arī atsakoties no nevajadzīgiem pakalpojumiem un ieguldot līdzekļus inovatīvos un tālredzīgos risinājumos. Tāpat arī nepieciešams regulāri kontrolēt darbaspēka izmaksas, kuras ir vienas no būtiskākajām izmaksām, analizējot, cik cilvēkus nodarbināt konkrētajās pozīcijās un uz kādu līgumu pamata. 
Būtisks Kapitālsabiedrības darbības mērķis ir arī vides pieejamības nodrošināšana atbilstoši normatīvo aktu prasībām un mūsdienu iespējām. Tas attiecas ne tikai uz liftiem un automātiskajām durvīm, bet arī orientēšanās zīmēm, piktogrammām un vadulām, izmantojot jaunu tehnoloģiju un risinājumu ieviešanu šajā jomā. 



Valsts kapitāla daļu turētāja pārstāve	(paraksts*)	B. Zakevica


* Dokuments ir parakstīts ar drošu elektronisko parakstu

